*****

ΚΑΝΟΝΙΣΜΟΣ (ΕΟΚ) αριθ. 1523/89 ΤΗΣ ΕΠΙΤΡΟΠΗΣ

της 1ης Ιουνίου 1989

περί των συνεπειών επί των τιμών βάσης και αγοράς της περιόδου 1989/90 από την υπέρβαση του κατωφλίου παρέμβασης για τα λεμόνια για την περίοδο 1988/89 στην Ισπανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 2258/88 του Συμβουλίου της 19ης Ιουλίου 1988 που καθορίζει, για τα λεμόνια, κατώφλιο παρέμβασης στην Ισπανία για την περίοδο 1988/89 (1), όπως τροποποιήθηκε από τον κανονισμό (ΕΟΚ) αριθ. 1521/89 (2), και ιδίως το άρθρο 2,

Εκτιμώντας:

ότι με τον κανονισμό (ΕΟΚ) αριθ. 3139/88 της Επιτροπής (3) καθορίζεται σε 69 590 τόνους το κατώφλιο παρέμβασης για τα λεμόνια στην Ισπανία για την περίοδο 1988/89·

ότι το άρθρο 2 του κανονισμού (ΕΟΚ) αριθ. 2285/88 προβλέπει ότι εάν οι ποσότητες λεμονιών που προσκομίζονται στην παρέμβαση σην Ισπανία κατά τη διάρκεια 12 διαδοχικών μηνών υπερβαίνουν το κατώφλιο που καθορίζεται για την περίοδο 1989/90 μειώνονται κατά 1 % ανά μερίδα υπέρβασης 4 300 τόνων·

ότι οι θεσμικές τιμές για τα λεμόνια για την περίοδο 1989/90 αρχίζουν να ισχύουν από 1ης Ιουνίου 1989· ότι είναι, επομένως, αναγκαίο να ληφθεί υπόψη η περίοδος των 12 διαδοχικών μηνών η οποία εκτείνεται από την 1η Μαρτίου 1988 έως τις 28 Φεβρουαρίου 1989· ότι, σύμφωνα με τις πληροφορίες που έδωσε το ενδιαφερόμενο κράτος μέλος, τα μέτρα παρέμβασης για τα λεμόνια στην Ισπανία μετά την περίοδο αυτή αφορούν 97 911 τόνους· ότι διαπιστώθηκε από την Επιτροπή υπέρβαση κατά 28 321 τόνους του κατωφλίου παρέμβασης που έχει καθοριστεί για την περίοδο 1988/89 ·

ότι, ως εκ τούτου, οι θεσμικές τιμές που εφαρμόζονται στην Ισπανία για την περίοδο 1989/90 πρέπει να μειωθούν κατά 6 %·

ότι οι θεσμικές τιμές που ισχύουν για τα λεμόνια στην Ισπανία για την περίοδο από 1ης Ιανουαρίου έως 31 Μαΐου 1990 πρόκειται να καθοριστούν μεταγενέστερα από το Συμβούλιο σύμφωνα με το άρθρο 148 παράγραφος 1 της πράξης προσχώρησης· ότι τα μέτρα που προβλέπονται στον παρόντα κανονισμό αφορούν μόνο τις θεσμικές τιμές που ισχύουν από 1ης Ιουνίου έως 31 Δεκεμβρίου 1989·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η υπέρβαση του κατωφλίου παρέμβασης που έχει καθορισθεί για τα λεμόνια στην Ισπανία για την περίοδο 1988/89 διαπιστώνεται με βάση τις παρεμβάσεις που πραγματοποιήθηκαν κατά τη διάρκεια της περιόδου από 1ης Μαρτίου 1988 έως 28 Φεβρουαρίου 1989.

Άρθρο 2

Οι θεσμικές τιμές που εφαρμόζονται στην Ισπανία για τα λεμόνια, σύμφωνα με το άρθρο 135 της πράξης προσχώρησης, για την περίοδο από 1ης Ιουνίου έως 31 Δεκεμβρίου 1989, μειώνονται κατά 6 %.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Ιουνίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 201 της 27. 7. 1988, σ. 1.

(2) Βλέπε σελίδα 1 της παρούσας Επίσημης Εφημερίδας.

(3) ΕΕ αριθ. L 280 της 13. 10. 1988, σ. 15.